Μπράιαν Κλαφ

Ο **Μπράιαν Κλαφ** (*Brian Howard Clough*, 21 Μαρτίου 1935 - 20 Σεπτεμβρίου 2004) ήταν Άγγλος ποδοσφαιριστής και προπονητής ποδοσφαίρου.  

## Ποδοσφαιρική καριέρα
Ο Μπράιαν Κλαφ γεννήθηκε στις 21 Μαρτίου 1935 στην πόλη Μίντλεσμπρο στην Αγγλία. Ήταν επιθετικός με εξαιρετική ευχέρεια στο γκολ ως ποδοσφαιριστής αγωνίστηκε με μόνο δύο ομάδες στην καριέρα του με την Μίντλεσμπρο, με την οποιά πέτυχε 197 γκολ σε 213 αγώνες πρωταθλήματος, και την Σάντερλαντ με την οποία σκόραρε 54 γκολ σε 61 αγώνες πρωταθλήματος. Στις 26 Δεκεμβρίου 1962, ο Κλαφ τραυματίστηκε στο γόνατο του κατά τη διάρκεια ενός αγώνα εναντίον της Μπούρι μετά από πρόσκρουση με τον τερματοφύλακα. Ο τραυματισμός που είχε, συνήθως τερμάτιζε την καριέρα ενός ποδοσφαιριστή εκείνη την εποχή. Ο Κλαφ προσπάθησε να επιστρέψει δυο χρόνια αργότερα αλλά μετά από τρία μόλις παιχνίδια κατάλαβε ότι δεν θα έφτανε στα επίπεδα προ του τραυματισμού του και αποφάσισε να αποσυρθεί από την ποδοσφαιρική του καριέρα.
Έπαιξε δύο φορές για την εθνική ομάδα ποδοσφαίρου της Αγγλίας.

## Προπονητική Καριέρα
### Χάρτλπουλ

Η προπονητική καριέρα του Μπράιαν Κλαφ ξεκίνησε από τη Χάρτλπουλ Γιουνάιτεντ όπου και ένωσε τις δυνάμεις του με τον βοηθό του Πήτερ Τέιλορ με τον οποίο συνεργάστηκαν για 20 χρόνια. Στην ηλικία των 30 ετών ο Κλαφ ήταν ο νεότερος προπονητής στο πρωτάθλημα.

### Ντέρμπι Κάουντι

Ύστερα από μία επιτυχημένη διετία στη Χαρτπλουλ ο Κλαφ ανέλαβε την κολλημένη επί οκτώ χρόνια στη δεύτερη κατηγορία (σημερινή Τσάμπιονσιπ) Ντέρμπι Κάουντι. Ο Κλαφ μαζί με τον Τέιλορ με την μεθοδική δουλεία τους κατάφεραν πρώτα την άνοδο της ομάδας στην κορυφαία κατηγορία του Αγγλικού πρωταθλήματος το 1969 και στην συνέχεια την κατάκτηση του Πρωταθλήματος της Αγγλίας την σεζόν 1971-72. Την οδηγούν μέχρι τα ημιτελικά του Κυπέλλου Πρωταθλητριών της επόμενης περιόδου. Οι σχέσεις με την διοίκηση της ομάδας ήταν κακές κυρίως λόγω της επιμονής του Κλαφ να καυτηριάζει ανοιχτά τις διοικητικές επιλογές. Έτσι, όταν ο Κλαφ και ο Τέιλορ δηλώνουν παραίτηση από την Ντέρμπι Κάουντι στις αρχές της περιόδου 1973-74, αυτή γίνεται δεκτή από την διοίκηση της ομάδας.

### Μπράιτον & Χόουβ Άλμπιον

Πάρα την φανταστική πορεία με την Ντέρμπι η επόμενη ομάδα που ανέλαβαν ήταν η Μπράιτον & Χόουβ Άλμπιον που αγωνιζόταν στην τρίτη κατηγορία στους 6 μήνες που έμεινε εκεί ο Κλαφ δεν πέτυχε κάτι αξιόλογο· άλλωστε η Μπράιτον δεν είχε καλή ομάδα.

### Λιντς Γιουνάιτεντ ή αλλιώς Καταραμένη ομάδα

Μια από τις πλέον περίεργες ιστορίες του Αγγλικού ποδοσφαίρου ήταν όταν ο Μπράιαν Κλάφ ανέλαβε την ομάδα της Λιντς Γιουνάιτεντ. Ο Κλαφ είχε εκφραστεί πολλές φορές με σκληρά λόγια για τους ποδοσφαιριστές της Λιντς που εκείνη την εποχή ήταν πάντα στις 4-5 καλύτερες ομάδες της Αγγλίας. Κυρίως λόγω του σκληρού και αντιαθλητικού παιχνιδιού των ποδοσφαιριστών της, ο Κλαφ είχε φτάσει να δηλώσει όσο ήταν ακόμα στην Ντέρμπι Κάουντι ότι εάν η  Αγγλική Ομοσπονδία ποδοσφαίρου ήθελε να αντιμετωπίσει τα αντιαθλητικό παιχνίδι όφειλε ως πρώτο μέτρο να υποβιβάσει την Λιντς Γιουνάιτεντ. Στην διάρκεια της μικρής θητείας του, μόλις 44 ημέρες, είχε δηλώσει ότι προπονεί την πιο βρώμικη ομάδα του πλανήτη. Γι' αυτό το λόγο δεν κέρδισε ποτέ την εκτίμηση των ποδοσφαιριστών του, κάτι που εξηγεί την ισχνή συγκομιδή 4 μόλις βαθμών στις 6 πρώτες αγωνιστικές, που κάθισε στον πάγκο της ομάδας πριν απολυθεί.

Η ασυνήθιστη ιστορία έχει μεταφερθεί από τον συγγραφέα Ντέιβιντ Πις σε βιβλίο με την ονομασία "Καταραμένη ομάδα". Το 2009 το βιβλίο του Πις έγινε κινηματογραφική ταινία με πρωταγωνιστή στον ρόλο του Μπράιαν Κλαφ τον Βρετανό ηθοποιό Μάικλ Σην.

### Νότιγχαμ Φόρεστ
[thumb|left|220px|Ανδριάντας του Κλαφ στο [Μίντλεσμπρο]]
Στις 6 Ιανουαρίου 1975 ο Μπράιαν Κλαφ και ο άμεσος συνεργάτης και βοηθός του Πητερ Τέιλορ αναλαμβάνουν την Νότιγχαμ Φόρεστ που αγωνιζόταν στην δεύτερη κατηγορία και την οδηγούν ως την κορυφή της Ευρώπης. Το 1977 κερδίζει την άνοδό της στην πρώτη κατηγορία αφού τερματίζει στην τρίτη θέση. Την επόμενη τριετία η Νότιγχαμ Φόρεστ με τον Κλαφ στον πάγκο θα πετύχει τις μεγαλύτερες επιτυχίες στην ιστορία της. Την αμέσως επόμενη σεζόν, 1977-78, κέρδισε το Αγγλικό πρωτάθλημα, κάτι που ελάχιστες νεοφώτιστες ομάδες είχαν καταφέρει ως τότε και καμιά δεν κατάφερε έκτοτε. Το ακόμα πιο εκπληκτικό είναι ότι την επόμενη χρονιά, 1978-79, κατακτάει το Κύπελλο Πρωταθλητριών νικώντας στον τελικό τη σουηδική Μάλμε με 1-0. Το 1980 ξανακέρδισε το Κύπελλο Πρωταθλητριών νικώντας με 1-0 το Αμβούργο ΣΦ. Οι επιτυχίες διαδέχονταν η μία μετά την άλλη. Ο ομάδα του Κλαφ κατακτά και το ευρωπαϊκό Σούπερ Καπ και δύο Λιγκ Καπ Αγγλίας. Επίσης, έφτασε μέχρι τα ημιτελικά στο Κύπελλο ΟΥΕΦΑ το 1983-84, όπου αποκλείστηκε από την ΡΣΚ Άντερλεχτ. Ήταν ένας άδικος αποκλεισμός, αφού πολύ αργότερα υποστηρίχτηκε ότι η ΡΣΚ Άντερλεχτ είχε δωροδοκήσει τον διαιτητή του δεύτερου ματς, ο οποίος πράγματι είχε ακυρώσει κανονικό γκολ της Νότιγχαμ.

Ακολούθησε η αναπόφευκτη ανανέωση και το 1989 ο Κλαφ είχε ξανά μια εκπληκτική χρονιά. Η Νότιγχαμ Φόρεστ κατακτάει το Λιγκ Καπ Αγγλίας, τερματίζει τρίτη στο πρωτάθλημα ενώ στο Κύπελλο Αγγλίας έφτασε ως τον ημιτελικό τον οποίο έχασε από τη Λίβερπουλ Φ.Κ. στον επαναληπτικό του τραγικού αγώνα του Χίλσμπορο, όπου 96 οπαδοί της Λίβερπουλ σκοτώθηκαν στις κερκίδες. Το 1990 ξανακέρδισε το Λιγκ Καπ, νικώντας την Όλνταμ Αθλέτικ στον τελικό. Επίσης, ήταν φιναλίστ του Κυπέλλου το 1991, οπότε ηττήθηκε από την Τότεναμ Χότσπερ με 2-1 στην παράταση, και του Λιγκ Καπ Αγγλίας το 1992, όπου ηττήθηκε από την Μάντσεστερ Γιουνάιτεντ. Αυτή η επιτυχημένη περίοδος τελείωσε με δυο κατακτήσεις του «Full Members Cup», ενός μικρότερης αξίας τροπαίου το 1989 και το 1992. Το Μάιο του 1993 όταν η ομάδα υποβιβάστηκε ξανά έπειτα από 18 χρόνια, ο Μπράιαν Κλαφ αποφάσισε να αποσυρθεί από την προπονητική. Στα 18 χρόνια που έμεινε στο Νότιγχαμ κέρδισε με την ομάδα τρία ευρωπαϊκά τρόπαια, ένα Πρωτάθλημα και τέσσερα Λιγκ Καπ Αγγλίας.

Πέθανε από καρκίνο στις 20 Σεπτεμβρίου 2004 στην πόλη Ντέρμπι της Αγγλίας.

## Οι τίτλοι

Συνολικά οι τίτλοι που κέρδισε ο Μπράιαν Κλαφ ως προπονητής είναι:

;Πρωτάθλημα Αγγλίας
* 1971-72 Ντέρμπι Κάουντι
* 1977-78 Νότιγχαμ Φόρεστ

;Κύπελλο Πρωταθλητριών
* 1979 Νότιγχαμ Φόρεστ
* 1980 Νότιγχαμ Φόρεστ

;Ευρωπαικό Σούπερ Καπ
* 1979 Νότιγχαμ Φόρεστ

;Λιγκ Καπ Αγγλίας
* 1978 Νότιγχαμ Φόρεστ
* 1979 Νότιγχαμ Φόρεστ
* 1989 Νότιγχαμ Φόρεστ
* 1990 Νότιγχαμ Φόρεστ

;**Τσάριτι Σιλντ**
* 1978 Νότιγχαμ Φόρεστ

## Δείτε επίσης
* Κατάλογος των προπονητών που βγήκαν νικητές στο πρωτάθλημα ποδοσφαίρου της Αγγλίας

## Εξωτερικοί σύνδεσμοι

* Μπράιαν Κλαφ Ο τελευταίος προπονητής «παλαιάς κοπής»
* brianclough.com
* English Football Hall of Fame Profile

Κατηγορία:Άγγλοι ποδοσφαιριστές
Κατηγορία:Άγγλοι προπονητές ποδοσφαίρου
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Μίντλεσμπρο Φ.Κ.
Κατηγορία:Ποδοσφαιριστές Σάντερλαντ ΑΦΚ
Κατηγορία:Ποδοσφαιριστές Εθνικής Αγγλίας
Κατηγορία:Ποδοσφαιριστές Εθνικής Αγγλίας Κ23
Κατηγορία:Προπονητές ποδοσφαίρου Ντέρμπι Κάουντι
Κατηγορία:Προπονητές ποδοσφαίρου Μπράιτον και Χόουβ Άλμπιον
Κατηγορία:Προπονητές ποδοσφαίρου Λιντς Γιουνάιτεντ
Κατηγορία:Προπονητές ποδοσφαίρου Χάρτλπουλ Γιουνάιτεντ
Κατηγορία:Προπονητές ποδοσφαίρου Νότιγχαμ Φόρεστ
Κατηγορία:Ποδοσφαιριστές Εθνικής Αγγλίας Β
Κατηγορία:Προπονητές νικητές ΟΥΕΦΑ Τσάμπιονς Λιγκ